ลูกค้าไพรเวทยังลงทุนบี/อี
กสิกรไทยโล่งวิกฤตเบี้ยวหนี้ไม่กระทบ แต่ขอเลือกแบบมีเรตติ้งและแบงก์การันตี
25 ก.พ. 2560

กสิกรไทยโล่งวิกฤตเบี้ยวหนี้ไม่กระทบ แต่ขอเลือกแบบมีเรตติ้งและแบงก์การันตี
โพสต์ทูเดย์ - กสิกรไทย เผยลูกค้าไพรเวทไม่ตื่นวิกฤตบี/อี แต่เลือกตราสารที่มีเรตติ้ง แบงก์การันตี
นายจิรวัฒน์ สุภรณ์ไพบูลย์ ผู้บริหารสายงานธุรกิจบริการไพรเวทแบงก์ ธนาคารกสิกรไทย เปิดเผยว่า จากการสำรวจความเห็นของลูกค้าไพรเวทแบงก์กิ้ง ซึ่งเป็นกลุ่มหลักในการลงทุนตั๋วแลกเงิน (บี/อี) หลังจากมีกระแสข่าวผิดนัดชำระตั๋วบี/อีบ่อยครั้ง ปรากฏว่าลูกค้าไม่ได้ตื่นตระหนกกับสถานการณ์ที่เกิดขึ้น มีความเข้าใจตลาดเป็นอย่างดี ขณะที่ธนาคารมีนโยบายเลือกออกบี/อีให้ลูกค้าธุรกิจที่มีความสามารถกู้เงินได้ ตอกย้ำความเชื่อมั่นลูกค้าอีกทางหนึ่ง
ทั้งนี้ ลูกค้าไพรเวทยังพร้อมลงทุนในตั๋วบี/อีอยู่ แต่เลือกลงทุนด้วยความระมัดระวังในตั๋วบี/อี ของบริษัทที่มีการจัดอันดับความน่าเชื่อถือ (เรตติ้ง) หรือกรณีที่ไม่มีเรตติ้งก็ขอให้มีแบงก์การันตี รวมทั้งพิจารณาความน่าเชื่อถือจากธนาคารหรือสถาบันที่รับประกันตั๋วบี/อี หรือผู้จำหน่ายควบคู่กัน เพื่อให้มั่นใจตราสารนั้นมีคุณภาพ
“ผลตอบรับจากลูกค้าเราผิดคาดมาก จากที่เราคิดว่าตลาดบี/อีน่าจะพังไปช่วงระยะหนึ่ง หลังจากมีข่าวว่าผิดนัดชำระบ่อย แต่ลูกค้าเราผ่านร้อนผ่านหนาวมามาก ไม่ปฏิเสธการซื้อบี/อี แต่ขอดูคุณภาพ สอดคล้องที่เราพยายามแนะนำผู้ลงทุนว่าควรระวัง ต้องดูตัวบริษัทเจ้าของตราสารและผู้ที่ออกตราสารด้วย” นายจิรวัฒน์ กล่าว
ด้านความคืบหน้าการหารือกับธนาคารแห่งประเทศไทย (ธปท.) เพื่อขอทำธุรกิจเป็นที่ปรึกษาจัดการอสังหาริมทรัพย์ โดยจับคู่เจ้าของที่ดินซึ่งเป็นลูกค้าไพรเวทแบงก์ และภาคธุรกิจที่สนใจใช้ที่ดิน เบื้องต้น ธปท.แสดงความสนใจและได้ขอข้อมูลจากธนาคารว่าต้องการให้บริการอะไรบ้าง เพื่อประกอบการพิจารณา คาดว่าจะมีความชัดเจนภายในปีนี้
นอกจากนี้ ธนาคารวางแผนธุรกิจบุคคลสินทรัพย์สูง (ไพรเวทแบงก์) ตั้งเป้าปีนี้สินทรัพย์ภายใต้บริหารจัดการ (เอยูเอ็ม) เติบโต 7-10% มูลค่าประมาณ 7.7 แสนล้านบาท เพิ่มฐานลูกค้าจาก 1 หมื่นคน เป็น 1.03 หมื่นคน เน้นผลักดันลูกค้าบุคคลพิเศษ (วิสดอม) สินทรัพย์ 10-50 ล้านบาท ขยับขึ้นเป็นไพรเวท สินทรัพย์ 50 ล้านบาทขึ้นไป เพื่อให้ส่วนแบ่งตลาดทั้งจำนวนลูกค้าและขนาดเอยูเอ็ม เพิ่มขึ้นจาก 33% เป็น 34%
สำหรับกลยุทธ์การบริหารพอร์ตเน้นให้น้ำหนักความเสี่ยงสมดุลเพื่อให้ได้ผลตอบแทนที่ดีที่สุด เพิ่มทางเลือกให้ลูกค้าไพรเวทแบงก์ด้วยกองทุนต่างประเทศ 3 กอง คือ K-SGM, K-Global Income, K-Global Allocation โดยผลตอบแทนเฉลี่ย 7 ปี ได้ 6.2%